Хэку лъагъуныгъэм щIапIыкI
Хэку зауэшхуэм ТекIуэныгъэ Иныр къызэрыщытхьрэ мы гъэм илъэс 69-рэ зэрырикъум и щIыхькIэ республикэм, къэралым и къалэхэмрэ къуажэхэмрэ я библиотекэхэм щекIуэкIащ «Зауэм теухуа тхыгъэхэм щIэблэм дакъыхуоджэ» зэхыхьэр. Лэскэн районым хыхьэ Хьэтуей, Урыху, Ташлы-Тала, Анзорей, Лэскэн ЕтIуанэ, Уэзрэдж, Ерокъуэ, Арщыдан къуажэ библиотекэхэри мы Iуэхум жыджэру хэтащ.
Iуэхур къыхэзылъхьахэм я мурадыр Хэку зауэшхуэм теухуа художественнэ тхыгъэхэр къагъэсэбэпу щIэблэм Хэкур фIыуэ ялъагъуу къагъэхъунырщ, къэралым и блэкIам, и тхыдэм хагъэгъуэзэнырщ.
Зэхыхьэм ирагъэблэгъащ районым ис ветеран Уэркъ-уасэ Владимир. Ар зэхуэсахэм ядэгуэшащ зауэм теухуа и гукъэкIыжхэмкIэ, ахэр я псэ емыблэжу мамырыгъэм, щхьэхуитыныгъэм зэрыщIэзэуар жиIащ.
Лэскэн районым и еджакIуэ 200-м нэблагъэ мы Iуэхум къыхашащ. ЗэIущIэм хэтхэр Хэку зауэшхуэм хэкIуэдахэм зы дакъикъэкIэ яхуэщыгъуащ. ЦIыкIухэм ягу ирихьащ Юрченкэ Ю. и «Юный таксист», Васильев Б. и «А зори здесь тихие», Гайдар А. и «Мальчиш-Кибальчиш», Бородулин С. и «До последнего патрона», Дончак А. и «Последний вылет», Катаев В. и «Флаг», Толстой А. и «Русский характер», Полевой Б. и «Последний день Матвея Кузьмина» тхыгъэхэр. Рассказхэмрэ повестхэмрэ щыщ Iыхьэхэм еджакIуэхэр тепсэлъыхьыжа нэужь, зауэм теухуа усэхэм гъэхуауэ къеджащ, уэрэдхэр жаIащ.
Библиотекэхэм я лэжьакIуэхэр ныбжьыщIэхэм хутепсэлъыхьащ Хэку зауэшхуэм кърикIуа гузэвэгъуэм, насыпыншагъэм, мэжэщIалIагъэм, зауэлI хахуэхэр къэмылэнджэжу бийм зэрыпэщIэтам, ТекIуэныгъэ Иныр къызэрахьам. А псори зи фэм дэкIа нэхъыжьхэр тщыгъупщэ, псэухэм гулъытэ яхуэтщIын зэрыхуейр — ахэращ мы зэIущIэми гупсысэ нэхъыщхьэу щыIуар.
БЖЬЫХЬЭЛI Розэ.
